### Resumé

Der er gennemført en prøvehandling med etablering af blafferstoppesteder i Jelling og Vejle. Prøvehandlingen havde til formål, at fremme samkørsel mellem Jelling og Vejle, reducere transportspild og trængsel samt skabe synlighed omkring mulighederne for spontan samkørsel. Forvaltningen har evalueret forsøget, og anbefaler at de etablerede blafferstoppesteder bliver stående, og at flere kan etableres på steder hvor borgere og lokale ildsjæle ønsker at fremme samkørsel. På mødet præsenteres udvalget for evalueringsresultaterne. Der ønskes udvalgets stillingtagen til om blafferstoppestederne skal blive, og hvorvidt og hvordan konceptet eventuelt skal udbredes yderligere.

### Sagsfremstilling

Som udløber af arbejdet med Trafikplan Jelling blev det i dialog med Jelling Lokalråd besluttet at gennemføre et mobilitetsforsøg med etablering af blafferstoppesteder i Jelling og Vejle. Målet var at skabe et nyt mobilitetstilbud til borgerne, som gør det mindre nødvendigt at eje en eller flere biler.

Forsøget har nu kørt i et år.

Følgende aktiviteter er gennemført i forbindelse med prøvehandlingen:

* Workshop med Jelling Lokalråd, hvor målgrupper, placeringer af skilte, plan for kommunikation og markedsføring blev besluttet
* Udarbejdelse af diverse kommunikations- og markedsføringsmaterialer, herunder film med Jelling Lokalråd og film med lokal blaffer der giver gode råd til at blaffe. Der er desuden lavet flere opslag på some-kanaler, opsat plakater, uddelt postkort, lavet nyhed på kommunens hjemmeside, projektside og side på borgerlab.
* Opsætning af blafferstoppestedsskilte med tilhørende infotavler på 9 lokaliteter
* Afholdelse af blaffer-event i samarbejde med Jelling Lokalråd, [adresse] og Blaffernationen, herunder test af blafferstoppestederne og afholdelse af blafferkonkurrence mellem Jelling og [adresse].
* Afholdelse af blafferkonkurrence blandt kommunens ungdomsuddannelser
* Afholdelse af blafferkonkurrence blandt alle i kommunen

Der er etableret 4 blafferstoppesteder i Jelling og 1 i Vejle, i samarbejde med Jelling Lokalråd.

Sideløbende med prøvehandlingen har Brandbjerg Højskole afholdt et forløb hvor eleverne på højskolen har arbejdet med blafferstoppesteder, lavet blafferkunst og været ude og blaffe. I den forbindelse er projektet suppleret med yderligere 4 blafferstoppesteder, så der i alt er 9 blafferstoppesteder.

Blafferstoppestedernes placeringer:

Jelling

1. Fårupvej 10 ved Røde Kors
2. Fårupvej 32 ved vandværket (Yrsa Lund)
3. Kollegievej 14 ved stien til Kongernes Jelling
4. [adresse] ved Netto
5. Grangaardvej ved [adresse]

Vejle

1. [adresse] efter [adresse]
2. [adresse] efter [adresse]

[adresse]

1. Brandbjergvej 11 (nordlig vejside)
2. Brandbjergvej 12 (sydlig vejside)

Evaluering af prøvehandling

Evalueringen af prøvehandlingen baserer sig primært på en online spørgeundersøgelse annonceret via kommunens SOME-kanaler til borgere i [adresse]. Følgende pointer kan fremhæves:

* 149 personer har besvaret spørgeundersøgelsen. 75 % af dem bor i Jelling og 13 % i Vejle. 82 % har bilen som deres primære transportmiddel.
* 95 % af de adspurgte har kendskab til de etablerede blafferstoppesteder. 20 % har brugt blafferstoppestederne, herunder 9 % som blaffer og 11 % som tilbyder af lift.
* 66 % er positive overfor idéen om at få flere til at blaffe. 14 % er negative omkring det.
* Af de personer der har benyttet blafferstoppestederne som blaffer (13 respondenter), svarer 100 % at det var en positiv oplevelse. De svarer også alle at de kun har benyttet blafferstoppestederne få gange (1-5 gange). Ingen svarer at de følte sig usikre ved at blaffe.
* Af de personer der har tilbudt lift (15 respondenter), svarer 86 % at det var en positiv oplevelse.  87% har kun tilbudt et lift få gange (1-5 gange), mens 2 respondenter har tilbudt lift flere gange. 100 % svarer at de har følt sig sikre, når de har tilbudt et lift til en blaffer.
* Af de 118 respondenter der svarer, at de ikke har brugt blafferstoppestederne svarer 44 % at det er fordi de foretrækker andre transportmuligheder. 22 % er bekymrede for sikkerheden, mens 15 % svarer at de ikke står de steder, hvor det er relevant for dem.
* 41 % svarer at opsætningen af blafferstoppestederne har øget deres villighed til at køre med andre. 37 % svarer at blafferstoppestederne ikke har øget deres villighed til at køre med andre.
* 46 % synes at blafferstoppestederne gør en forskel. 35 % synes ikke de gør en forskel, og at blafferi ligeså godt kan ske uden. 20 % svarer ved ikke/er usikker.
* 78 % svarer ja til at ville overveje at bruge blafferstoppestederne i fremtiden, hvis de stod et oplagt sted for dem.
* 54 % synes at Vejle Kommune skal etablere flere blafferstoppesteder andre steder i kommunen. 27 % svarer nej til flere blafferstoppesteder og 18 % ved ikke.

Lucas Krogh viser, at der generelt er høj grad af kendskab til og positive holdninger til initiativet. Selvom kun en mindre del af respondenterne har brugt blafferstoppestederne, er oplevelsen blandt brugerne positiv, både for blaffere og dem, der tilbyder lift. Sikkerhed er en bekymring for nogle, men dem, der faktisk har prøvet at blaffe/tilbyde lift føler sig overvejende sikre. Den positive holdning, villigheden til at overveje fremtidig brug, samt den store andel der ønsker flere blafferstoppesteder indikerer, at der er potentiale for at udvide initiativet.

Forvaltningens vurdering af forsøget er, at blafferstoppestederne og prøvehandlingen har bidraget positivt til at skabe diskussioner om transportvaner og mobilitetstilbud. Effekten har dog været meget begrænset. Overgangen fra at anse blafferi som en god idé til faktisk at praktisere det har vist sig overordentligt svært og ressourcekrævende at fremme.

Fremmødet til den afholdte blafferevent i Jelling var sparsomt, med kun fire hold af to personer hver, som efter oplæg fra [adresse], Vejle Kommune og Blaffernationen deltog i en konkurrence om hurtigst at nå [adresse] i Vejle ved at blaffe.

Blaffereventet blev afholdt på en lørdag, men blafferstoppestederne er også testet på hverdage i begge retninger mellem Jelling og Vejle. Testene viste, at blaffere typisk får et lift tilbudt inden for 5-10 minutter, ofte hurtigere. Derfor konkluderes det, at blafferi er praktisk muligt, og at bekymringer om ikke at blive samlet op er ubegrundede.

En betydelig barriere er den utryghed, mange forbinder med blafferi. Mange, især unge, opfatter det som farligt og forbundet med en høj risiko for at blive udsat for noget kriminelt. De vanlige pendlere har allerede bil og finder det nemmere blot at bruge den. Mange er dog villige til at samle blaffere op, men ser sjældent nogen.

Erfaringer fra [adresse] viser, ligesom andre lignende forsøg landet over, at når folk får mulighed for at prøve blafferi (og bliver taget i hånden), finder de ud af, at det er nemt, ufarligt og kan være forbundet med unikke og positive oplevelser i mødet med fremmede mennesker. Ressourcerne forbundet med planlægning og gennemførelse af sådanne events/forløb synes dog ikke at stå mål med effekten i forhold til at fremme den grønne mobilitet, herunder reducere trængsel og CO2- udslippet fra transport.

De gennemførte konkurrencer har ikke haft den ønskede effekt. Konkurrencerne opfordrede til blafferi og deltagelse ved at tage et billede eller video, hvorefter man kunne vinde billetter til [adresse] i [adresse] og [adresse]. Konkurrencen blev lanceret på ungdomsuddannelser og senere over hele kommunen, med tilhørende materialer som plakater og videoer med gode råd. Ingen deltog i konkurrencerne.

Forvaltningen anbefaler, at kommunens strategi fremadrettet ikke skal være at udrulle blafferstoppesteder i hele kommunen. I stedet bør kommunen understøtte og hjælpe med opsætning af blafferstoppesteder de steder, hvor borgere eller lokale ildsjæle ønsker det. På denne måde kan vi lade projekterne vokse nedefra og sikre, at der er lokal opbakning til initiativerne, hvilket vi vurderer er vigtigt for at tiltaget reelt kan have en effekt.

Derudover har en læring af projekt været, at vores indretning af infrastrukturen kan tilpasses bedre, så mulighederne for samkørsel generelt forbedres. Det kan være svært at finde steder i byerne, hvor bilister lovligt og uden unødig gene for den øvrige trafik kan holde ind for at afsætte eller samle andre op. Eksempelvis er det ulovligt at standse 12 m før og efter et busstoppested og tæt på kryds, hvilket ellers ville være oplagte steder for samkørsel. Det anbefales fremadrettet, hvor det er muligt og kan skabe værdi, at udforme nye buslommer, så de tillader af- og påsætning i bil. Dette kan gøres ved at forlænge buslommerne og lovliggøre det med skiltning. Dette er eksempelvis allerede gjort på [adresse] i forbindelse med anlæg af en den nye cykelsti i 2023. På denne måde skaber vi rammer, der muliggør både spontan og organiseret samkørsel samt kombinationstransport (bil-bus).

### Klima og resiliensvurdering

Blafferstoppestederne har til hensigt at fremme samkørsel, hvilket bidrager til at fremme grøn mobilitet og reducere transportspild og trængsel.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** de 9 etablerede blafferstoppesteder i Jelling og Vejle bibeholdes, og

**at** der ikke arbejdes videre med yderligere udrulning af blafferstoppesteder i kommunen, men at kommunen understøtter og bidrager til etablering af blafferstoppesteder hvor borgere og lokale ildsjæle ønsker at fremme blafferi og samkørsel generelt.

### Beslutning

Godkendt.

Hugo Jørgensen undlod at stemme.